Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fil-Konferenza tal-Partijiet dwar it-Tibdil fil-Klima tan-Nazzjonijiet Uniti (COP26) fi Glasgow, il-President tal-Kummissjoni Ewropea Ursula von der Leyen u Bill Gates, il-Fundatur ta' Breakthrough Energy, flimkien mal-President tal-Bank Ewropew tal-Investiment Werner Hoyer, daħlu uffiċjalment fi sħubija pijuniera li se tagħti spinta lill-appoġġ tal-investimenti f'teknoloġiji klimatiċi kritiċi. L-iffirmar tal-lum ta' Memorandum ta' Qbil isegwi l-aħbar inizjali li saret f'Ġunju ta' din is-sena fil-Konferenza Ministerjali tal-Missjoni għall-Innovazzjoni . Is-sħubija bejn il-Kummissjoni, il-Bank Ewropew tal-Investiment u Breakthrough Energy Catalyst se timmobilizza sa EUR 820 miljun (USD 1 biljun) bejn l-2022 u l-2026 biex taċċellera l-iskjerament u tħaffef il-kummerċjalizzazzjoni tat-teknoloġiji innovattivi li se jgħinu biex jintlaħqu l-ambizzjonijiet tal-Patt Ekoloġiku Ewropew u l-għanijiet tal-klima tal-UE 2030. Kull euro ta' fondi pubbliċi huwa mistenni li jwassal għal investiment ta' tliet euro ta' fondi privati. L-investimenti se jkunu diretti lejn portafoll ta' proġetti bbażati fl-UE b'potenzjal għoli f'erba' setturi: Ursula von der Leyen, il-President tal-Kummissjoni Ewropea, qalet: “Issa wasal iż-żmien għall-azzjoni. L-isfida tal-klima li naffaċċjaw tirrikjedi li ninvestu f'innovazzjonijiet b'riskju għoli u li neliminaw il-“primjum ekoloġiku” involut fil-kummerċjalizzazzjoni ta' teknoloġiji ġodda. Ninsab ħerqana biex dawn it-teknoloġiji jidħlu fis-suq. Is-sħubija bejn l-UE u Catalyst hija pass ieħor fit-triq biex l-Ewropa ssir l-ewwel kontinent newtrali għall-klima u tal-innovazzjoni klimatika. Nitfa' ħarsti fuq l-Istati Membri, l-industrija u oħrajn biex jingħaqdu mat-tellieqa tal-innovazzjoni klimatika.” Werner Hoyer, il-President tal-Bank Ewropew tal-Investiment, qal: “Biex jintlaħqu l-għanijiet tal-klima ta' Pariġi għandna bżonn rivoluzzjoni globali fit-teknoloġija u investimenti kbar f'inovvazjonijiet rivoluzzjonari. Il-Bank Ewropew tal-Investiment għandu rekord b'saħħtu fil-finanzjament ta' teknoloġiji li għadhom fil-bidu tagħhom, li jgħinhom jespandu biex ikunu aktar affordabbli. Illum qegħdin nużaw dan l-għarfien espert biex nilħqu l-miri ambizzjużi klimatiċi tal-UE. Ninsab ħerqan li nistgħu nħabbru din is-sħubija ġdida mal-Kummissjoni Ewropea u ma' Breakthrough Energy Catalyst biex nappoġġjaw is-soluzzjonijiet ekoloġiċi ta' għada u nibnu dan il-futur ekoloġiku għal kulħadd.” Bill Gates, il-Fundatur ta' Breakthrough Energy, qal: “Il-kisba ta' net-zero se tkun waħda mill-aktar affarijiet diffiċli li qatt għamlet l-umanità. Dan se jirrikjedi teknoloġiji ġodda, politiki ġodda, u sħubijiet ġodda bejn is-settur privat u dak pubbliku fuq skala li qatt ma rajna qabel. Din is-sħubija mal-Kummissjoni Ewropea u l-Bank Ewropew tal-Investiment se tgħin biex titħaffef l-adozzjoni mifruxa ta' soluzzjonijiet klimatiċi, li se jibnu industriji nodfa, u joħolqu opportunitajiet ta' impjieg fl-Ewropa kollha għall-ġenerazzjonijiet li ġejjin.” Is-sħubija bejn l-UE u Catalyst se tkun immirata lejn teknoloġiji b'potenzjal rikonoxxut li jnaqqsu l-emissjonijiet tal-gassijiet b'effett ta' serra iżda li bħalissa huma għaljin wisq biex jitkabbru u jikkompetu mat-teknoloġiji bbażati fuq il-karburanti fossili. Din se tgħaqqad is-setturi pubbliċi u privati biex jinvestu fi proġetti ta' dimostrazzjoni fuq skala kbira. Il-Bank Ewropew tal-Investiment (bl-użu tar-riżorsi tal-Kummissjoni) u Breakthrough Energy Catalyst se jipprovdu ammont ekwivalenti ta' għotjiet u investimenti finanzjarji fil-proġetti. Bħala parti mill-kontribuzzjoni tagħha, Breakthrough Energy Catalyst se timmobilizza sħab biex jinvestu fil-proġetti u/jew jixtru l-prodotti ekoloġiċi li jirriżultaw. Bis-sostenn ta' dawn it-teknoloġiji f'din il-fażi tal-proċess ta' dimostrazzjoni u bil-ħolqien ta' suq għal dawk il-prodotti ekoloġiċi, is-sħubija bejn l-UE u Catalyst se tnaqqas il-“primjum ekoloġiku”, jiġifieri tnaqqas l-ispejjeż tagħhom għal livell li eventwalment ikun kompetittiv mal-għażliet ibbażati fuq il-karburanti fossili. Dan se jgħin biex jaċċellera l-addozjoni globali tagħhom u jwassal għal indipendenza minn skemi ta' appoġġ pubbliċi. Il-finanzjament tal-UE għas-sħubija se jittieħed minn Orizzont Ewropa u mill-Fond ta' Innovazzjoni, u se jiġi ġestit taħt InvestEU skont il-proċeduri ta' governanza stabbiliti. Breakthrough Energy Catalyst se jtella' kapital privat ekwivalenti u fondi filantropiċi b'appoġġ għat-teknoloġiji intelliġenti ewlenin fil-livell klimatiku biex titħaffef it-tranżizzjoni lejn ekosistemi industrijali sostenibbli fl-Ewropa. Is-sħubija tal-UE u Catalyst se tkun miftuħa wkoll għal investimenti nazzjonali mill-Istati Membri tal-UE permezz ta' InvestEU jew fil-livell tal-proġetti. L-ewwel proġetti huma mistennija li jintgħażlu fl-2022. Il-Kummissjoni Ewropea għandha firxa ta' politiki u programmi biex twettaq l-ambizzjonijiet klimatiċi tagħha. Skont il-Patt Ekoloġiku Ewropew, il-pakkett “Fit for 55” ġie adottat f'Lulju 2021 bil-għan li l-emissjonijiet tal-gassijiet b'effett ta' serra jitnaqqsu b'mill-inqas 55% sal-2030. Il-finanzjament tal-UE għal proġetti appoġġati taħt is-sħubija bejn il-Kummissjoni u Catalyst se jingħata permezz tal-programm InvestEU u se jiġi implimentat mill-Bank Ewropew tal-Investiment u istituzzjonijiet finanzjarji interessati oħra. Għall-fini ta' din is-sħubija, il-finanzjament InvestEU huwa ggarantit mill-Fond għall-Innovazzjoni u Orizzont Ewropa, il-programm qafas Ewropew għar-riċerka u l-innovazzjoni b'valur ta' EUR 95.5 biljun (2021–2027). Orizzont Ewropa jiddedika 35% tal-baġit tiegħu għall-azzjoni klimatika, filwaqt li l-programm jappoġġa wkoll firxa ta' sħubijiet li jimmobilizzaw il-finanzjament privat biex iwettqu sfidi globali urġenti u jimmodernizzaw l-industrija permezz tar-riċerka u l-innovazzjoni. Il-Fond għall-Innovazzjoni huwa strument ġdid ta' finanzjament għat-twettiq tal-impenji tal-UE fl-ekonomija kollha skont il-Ftehim ta' Pariġi u l-objettivi klimatiċi tagħha, billi jappoġġa d-dimostrazzjoni ta' teknoloġiji innovattivi b'livell baxx ta' emissjonijiet tal-karbonju. Il-Kummissjoni, flimkien ma' Breakthrough Energy Catalyst, tappoġġa t-tieni fażi tal-Missjoni Innovazzjoni biex twassal għal deċennju ta' azzjoni u investiment fir-riċerka, żvilupp u dimostrazzjoni biex l-enerġija nadifa ssir affordabbli, attraenti u aċċessibbli għal kulħadd. Il-Bank Ewropew tal-Investiment (BEI) huwa l-istituzzjoni ta' self fit-tul tal-Unjoni Ewropea, u huwa l-proprjetà tal-Istati Membri. Jipprovdi finanzjament fit-tul għal investiment sod, biex jgħin fil-kisba tal-għanijiet ta' politika tal-UE, kemm fl-Ewropa kif ukoll bnadi oħra. Il-Bank Ewropew tal-Investiment huwa attiv f'madwar 160 pajjiż u huwa l-akbar sellief multilaterali fid-dinja għall-proġetti ta' azzjoni klimatika. Dan l-aħħar, il-Grupp tal-BEI adotta l-Pjan Direzzjonali tal-Bank dwar il-Klima biex iwettaq l-aġenda ambizzjuża tiegħu ħalli jappoġġa EUR 1 triljun ta' investimenti għall-azzjoni klimatika u s-sostenibbiltà ambjentali fid-deċennju sal-2030 u biex jipprovdi aktar minn 50% tal-finanzjament tal-BEI għall-azzjoni klimatika u s-sostenibbiltà ambjentali sal-2025. Barra minn hekk, bħala parti mill-Pjan Direzzjonali, mill-bidu tal-2021, l-operazzjonijiet il-ġodda kollha tal-Grupp tal-BEI se jkunu allinjati mal-għanijiet u l-prinċipji tal-Ftehim ta' Pariġi. Imwaqqaf minn Bill Gates, Breakthrough Energy huwa ddedikat biex jgħin lill-umanità tevita diżastru klimatiku. Permezz ta' strumenti ta' investiment, programmi filantropiċi, promozzjoni tal-politika, u attivitajiet oħra, Breakthrough Energy hija impenjata li żżid it-teknoloġiji li d-dinja teħtieġ biex tilħaq emissjonijiet netti żero sal-2050. Breakthrough Energy Catalyst huwa l-ewwel mudell ta' dan it-tip mfassal biex jaċċellera t-teknoloġiji klimatiċi kritiċi li se jirfdu ekonomija mingħajr karbonju. Catalyst ifittex li jgħaqqad flimkien is-setturi pubbliċi u privati biex jiġu ffinanzjati proġetti ta' dimostrazzjoni fl-istadju kummerċjali għas-soluzzjonijiet tad-dekarbonizzazzjoni kritiċi. Catalyst se jindirizza d-diskrepanza fil-finanzjament tal-implimentazzjoni bikrija għal dawn it-teknoloġiji u se jipprovdi struttura li tħaffef il-kummerċjalizzazzjoni tagħhom. Catalyst se jibda billi jiffinanzja proġetti f'erba' teknoloġiji: l-idroġenu ekoloġiku, il-karburanti tal-avjazzjoni sostenibbli, il-ġbir dirett mill-arja, u l-ħżin tal-enerġija fit-tul. Fil-futur, Catalyst beħsiebu jespandi l-istess qafas għal innovazzjonijiet oħra meħtieġa, bħal azzar u siment b'livell baxx ta' karbonju. Diskors mill-President fuq l-innovazzjoni tat-teknoloġija nadifa (europa.eu Mistoqsijiet u Tweġibiet: Sħubija tal-UE u Catalyst Skeda informattiva: Sħubija tal-UE u Catalyst Memorandum ta' Qbil COP26 Enerġija Rivoluzzjonarja Patt Ekoloġiku Ewropew | Il-Kummissjoni Ewropea (europa.eu) Raggruppament 5: Klima, Enerġija u Mobbiltà | Il-Kummissjoni Ewropea (europa.eu) Fond għall-Innovazzjoni | Azzjoni Klimatika (europa.eu) L-UE se twaqqaf Sħubiji Ewropej ġodda (europa.eu) Alleanza Ewropea għall-Idroġenu Nadif | Suq Intern, Industrija, Intraprenditorija u SMEs (europa.eu)